Ανακοίνωση σύμφωνα με το άρθρο 16 παράγραφος 3 του κανονισμού (EΚ) αριθ. 3975/87 της 14ης Δεκεμβρίου 1987, σχετικά με την υπόθεση IV/37.730 - Austrian Airlines Österreichische Luftverkehrs AG/Deutsche Lufthansa AG

(2001/C 356/04)

(Κείμενο που παρουσιάζει ενδιαφέρον για τον ΕΟΧ)

Ι. ΔΙΑΔΙΚΑΣΙΑ

Στις 10 Δεκεμβρίου 1999, οι Austrian Airlines και Deutsche Lufthansa κοινοποίησαν συμφωνία συνεργασίας βάσει του άρθρου 5 του κανονισμού (ΕΚ) αριθ. 3975/87 του Συμβουλίου για την έκδοση απόφασης κατ' εφαρμογή του άρθρου 81 παράγραφος 3 της συνθήκης ΕΚ και του άρθρου 53 παράγραφος 3 της συμφωνίας ΕΟΧ σχετικά με τη σύναψη συμμαχίας μεταξύ τους.

Σύμφωνα με το άρθρο 5 παράγραφος 2 του κανονισμού (ΕΚ) αριθ. 3957/87, η Επιτροπή δημοσίευσε σύνοψη της σχετικής αίτησης στην Επίσημη Εφημερίδα της 11ης Ιουλίου 2001. Η ανακοίνωση συνόψιζε επίσης τους λόγους που πρόβαλαν τα μέρη για τη χορήγηση απαλλαγής δυνάμει του άρθρου 81 παράγραφος 3.

Στις 4 Οκτωβρίου 2000 η Επιτροπή ενημέρωσε τα μέρη ότι, βάσει του άρθρου 5 παράγραφος 3 του κανονισμού (ΕΚ) αριθ. 3975/87, διατηρεί σοβαρές αμφιβολίες για το κατά πόσον είναι εφαρμοστέο το άρθρο 81 παράγραφος 3 της συνθήκης.

Στις 11 Μαΐου 2001, η Επιτροπή απέστειλε στα μέρη κοινοποίηση αιτιάσεων, με την οποία επιβεβαιώνει ότι δεν ικανοποιούνται οι όροι του άρθρου 81 παράγραφος 3 της συνθήκης και ότι μελετά τη λήψη απόφασης που θα απαγορεύει την κοινοποιηθείσα συμφωνία συνεργασίας. Ειδικότερα, η Επιτροπή διατύπωσε την προκαταρκτική άποψη ότι η συμφωνία συνεργασίας καταργεί τον ανταγωνισμό σε σημαντικό τμήμα της αυστρογερμανικής αγοράς αερομεταφορών.

Συνεπώς, οι υπηρεσίες της Επιτροπής άρχισαν συζητήσεις με τα μέρη με σκοπό την εξεύρεση κατάλληλων και αποτελεσματικών μέσων για την άρση των ανησυχιών ως προς τον ανταγωνισμό που διατύπωσε η Επιτροπή στην κοινοποίηση αιτιάσεων. Μετά τις συζητήσεις αυτές, τα μέρη πρότειναν να αναλάβουν τις κατωτέρω αναφερόμενες δεσμεύσεις. Βασικός σκοπός αυτών των δεσμεύσεων είναι να εξασφαλίσουν ότι μπορεί να υπάρχει βιώσιμος νέος ανταγωνισμός στις συγκεκριμένες αγορές εξαλείφοντας τους υπάρχοντες φραγμούς εισόδου στην αγορά για δυνητικούς ανταγωνιστές. Στις υπηρεσίες της Επιτροπής διαβιβάσθηκαν στοιχεία σύμφωνα με τα οποία υπάρχουν αρκετοί ανταγωνιστές ενδιαφερόμενοι να εισέλθουν στην αγορά βάσει αυτών των δεσμεύσεων. Υπό τις περιστάσεις αυτές, και στο βαθμό που οι νεοεισερχόμενοι θα έχουν λάβει τα απαιτούμενα δικαιώματα κυκλοφορίας ώστε να εκτελούν δρομολόγια στις σχετικές αγορές, η Επιτροπή προτίθεται να χορηγήσει απαλλαγή για την κοινοποιηθείσα συμφωνία συνεργασίας.

ΙΙ. ΠΡΟΤΕΙΝΟΜΕΝΕΣ ΔΕΣΜΕΥΣΕΙΣ

Οι δεσμεύσεις αυτές αφορούν τα μέρη, τις θυγατρικές, τους διαδόχους και τους πληρεξουσίους τους. Τα δε μέρη δεσμεύονται να εξασφαλίσουν την εκ μέρους των υποκαταστημάτων, των διαδόχων και των εντολοδόχων τους συμμόρφωση με τις δεσμεύσεις αυτές.

1. Δεσμεύσεις που αφορούν τους διαθέσιμους χρόνους χρήσης (slots)

Εάν μια αεροπορική εταιρεία η οποία δεν εκτελεί κατά την ημερομηνία κοινοποίησης αερομεταφορές μεταξύ Αυστρίας και Γερμανίας (εφεξής ο "νεοεισερχόμενος") και δεν έχει σχέση με την Austrian Airlines και την Lufthansa ("τα μέρη") επιθυμεί να αρχίσει μια νέα απευθείας πτήση σε μία ή περισσότερες γραμμές μεταξύ Αυστρίας και Γερμανίας (εφεξής "γραμμή ή γραμμές νεοεισερχόμενου"), τα μέρη αναλαμβάνουν να εξασφαλίσουν διαθέσιμους χρόνους χρήσης υπό τους όρους που περιγράφονται κατωτέρω. Για τους σκοπούς αυτών των δεσμεύσεων μια απευθείας πτήση περιλαμβάνει μια πτήση με ανταπόκριση που χρησιμοποιεί ένα και μόνο αεροσκάφος με αφετηρία ή/και προορισμό την Αυστρία, τη Γερμανία ή μία τρίτη χώρα και έχει τουλάχιστον ένα τμήμα απευθείας πτήσης μεταξύ Αυστρίας και Γερμανίας.

Τα μέρη συμφωνούν να εξασφαλίσουν διαθέσιμους χρόνους σε ένα νεοεισερχόμενο για συγκεκριμένη γραμμή (εφεξής "διαθέσιμοι χρόνοι νεοεισερχόμενου") εντός του ανώτατου ορίου του 40 % των διαθέσιμων χρόνων που χρησιμοποιούν τα μέρη στη συγκεκριμένη γραμμή κατά τη χρονική στιγμή της κοινοποίησης. Ωστόσο, οιαδήποτε εκ των προτέρων και σε εθελοντική βάση εκχώρηση διαθέσιμων χρόνων από τα μέρη θα συνυπολογίζεται στο 40 %.

Τα μέρη δεσμεύονται ότι οι διαθέσιμοι χρόνοι που θα διατεθούν στο νεοεισερχόμενο δεν θα υπερβαίνουν τα 45 λεπτά από το ωράριο που ο ίδιος ζητεί και ότι θα επιτρέπουν, στην περίπτωση δρομολογίων με μια στάση, την ελεύθερη διέλευση - διάρκεια στάθμευσης του αεροσκάφους για διάστημα 90 λεπτών, εφόσον τα μέρη κατέχουν διαθέσιμους χρόνους εντός του χρονικού αυτού διαστήματος.

Ο νεοεισερχόμενος πρέπει να υποβάλλει σαφές γραπτό αίτημα στα μέρη σχετικά με την σχεδιαζόμενη υπηρεσία τουλάχιστον έξι εβδομάδες πριν από τη διάσκεψη προγραμματισμού της ΙΑΤΑ για την περίοδο πτήσεων όπου ο νεοεισερχόμενος προτίθεται να αρχίσει την υπηρεσία. Ο νεοεισερχόμενος δύναται να αποκτήσει διαθέσιμους χρόνους μόνον σύμφωνα με τις παρούσες δεσμεύσεις υπό την προϋπόθεση ότι μπορεί να αποδείξει ότι όλες οι εύλογες και καλή τη πίστη προσπάθειες για την εξασφάλιση διαθέσιμων χρόνων στη γραμμή του νεοεισερχόμενου μέσω της συνήθους διαδικασίας κατανομής των διαθέσιμων χρόνων κατά την επόμενη διάσκεψη προγραμματισμού (συμπεριλαμβανομένης της κατανομής των διαθέσιμων χρόνων από τον συντονιστή μετά την προθεσμία επιστροφής των διαθέσιμων χρόνων) απέβησαν άκαρπες. Καθ' όλη την περίοδο (μεταξύ του προαναφερόμενου γραπτού αιτήματος και της λήξης της αντίστοιχης περιόδου προγραμματισμού της ΙΑΤΑ) ο νεοεισερχόμενος διατηρεί μια πολιτική "ανοικτών χαρτιών" ("open book policy") για τους αντίστοιχους αερολιμένες. Όλοι οι διαθέσιμοι χρόνοι που εξασφαλίζει ο νεοεισερχόμενος μέσω της κανονικής διαδικασίας κατανομής των διαθέσιμων χρόνων συνυπολογίζονται στο συνολικό αριθμό διαθέσιμων χρόνων που δικαιούται να ζητήσει ο νεοεισερχόμενος σύμφωνα με αυτό το μέρος των δεσμεύσεων εκτός εάν τα μέρη έχουν μερίδιο συνολικών συχνοτήτων στη συγκεκριμένη γραμμή που υπερβαίνει το 60 %. Τα αιτήματα για χορήγηση διαθέσιμων χρόνων σύμφωνα με την παρούσα παράγραφο ισχύουν μόνο για συγκεκριμένη περίοδο προγραμματισμού. Όταν ένας νεοεισερχόμενος δεν έχει αρχίσει υπηρεσία, ή έχει αρχίσει μια υπηρεσία σε χαμηλότερη συχνότητα από τη σχεδιαζόμενη, ή επιθυμεί να προσφέρει μια πρόσθετη συχνότητα, οι απαιτήσεις του παρόντος τμήματος ισχύουν για οποιοδήποτε αίτημα χορήγησης πρόσθετων διαθέσιμων χρόνων σε μεταγενέστερη περίοδο προγραμματισμού.

Οι διαθέσιμοι χρόνοι του νεοεισερχόμενου χρησιμοποιούνται αποκλειστικά για την προσφορά υπηρεσιών στις γραμμές του νεοεισερχόμενου με αεροσκάφη χωρητικότητας 46 θέσεων και άνω. Ο όρος αυτός δεν ισχύει όταν ο νεοεισερχόμενος άρχισε υπηρεσία πριν από την ημερομηνία δημοσίευσης της απόφασης απαλλαγής στην Επίσημη Εφημερίδα.

Όταν ο νεοεισερχόμενος επιθυμεί να χρησιμοποιήσει αεροσκάφος για υπηρεσίες σε δρομολόγιο μεταξύ Αυστρίας και Γερμανίας με ενδιάμεσο σταθμό σε αερολιμένα τρίτης χώρας, μπορεί να εξασφαλίσει διαθέσιμους χρόνους σύμφωνα με αυτές τις διατάξεις (συμπεριλαμβανομένων περιορισμών στον αριθμό των διαθέσιμων χρόνων που εξασφαλίζονται για τη στήριξη της υπηρεσίας σε μία γραμμή) για υπηρεσίες από ή προς τη συγκεκριμένη τρίτη χώρα στάθμευσης του αεροσκάφους στην αρχή ή στο τέλος του δρομολογίου («τεχνικοί διαθέσιμοι χρόνοι»). Ζητείται από τα μέρη να παραχωρούν τεχνικούς διαθέσιμους χρόνους μόνο στην περίπτωση που ο νεοεισερχόμενος που ζητεί τέτοιους διαθέσιμους χρόνους ή/και ο δικαιοπάροχός του εκτελούν λιγότερες από τρεις ημερήσιες πτήσεις προς/από τρίτες χώρες από τον οικείο αερολιμένα κατά τη χρονική στιγμή υποβολής του σχετικού αιτήματος. Επιπλέον, τα μέρη συμφωνούν να παραχωρούν τεχνικούς διαθέσιμους χρόνους εντός διαστήματος 180 λεπτών από το ωράριο που ζητείται από τον νεοεισερχόμενο, εφόσον τα μέρη κατέχουν διαθέσιμους χρόνους εντός του χρονικού αυτού διαστήματος.

Εάν ο νεοεισερχόμενος προσφέρει μια υπηρεσία μέσω τρίτης χώρας και μιας από τις πόλεις που περιλαμβάνονται στις γραμμές του νεοεισερχόμενου (εφεξής "υπηρεσία τρίτης χώρας") και μειώσει τις πτήσεις ή παύσει να προσφέρει την υπηρεσία τρίτης χώρας, του ζητείται να χρησιμοποιήσει τους διαθέσιμους χρόνους που είχαν παραχωρηθεί προηγουμένως για την υπηρεσία τρίτης χώρας για πτήσεις στις γραμμές νεοεισερχόμενου. Στην περίπτωση αυτή ζητείται από τον νεοεισερχόμενο να επιστρέψει στα μέρη τον ίδιο αριθμό διαθέσιμων χρόνων νεοεισερχόμενου με τους χορηγηθέντες προηγουμένως για την υπηρεσία τρίτης χώρας.

Εάν ο νεοεισερχόμενος που έχει αποκτήσει διαθέσιμους χρόνους σύμφωνα με αυτή τη διαδικασία αποφασίσει να μην αρχίσει υπηρεσίες στη γραμμή νεοεισερχόμενου ή να προσφέρει χαμηλότερο αριθμό υπηρεσιών, ενημερώνει αμέσως τα μέρη και επιστρέφει τους διαθέσιμους χρόνους στα μέρη. Εάν οποιοσδήποτε νεοεισερχόμενος που έχει αποκτήσει διαθέσιμους χρόνους σύμφωνα με αυτές τις δεσμεύσεις παύει να προσφέρει υπηρεσίες στη γραμμή νεοεισερχόμενου ή κινδυνεύει να τους χάσει με άλλο τρόπο (π.χ. κατάχρηση), ενημερώνει αμέσως τα μέρη και επιστρέφει τους διαθέσιμους χρόνους στα μέρη. Για τους σκοπούς της παρούσας παραγράφου, ο νεοεισερχόμενος και οι θυγατρικές του θεωρούνται ότι παύουν την παροχή υπηρεσιών στη γραμμή νεοεισερχόμενου, όταν αυτός ή αυτές, ανάλογα με την περίπτωση, δεν έχουν κάνει χρήση τουλάχιστον του 80 % των διαθέσιμων χρόνων τους για παροχή υπηρεσιών στη συγκεκριμένη γραμμή κατά την περίοδο προγραμματισμού για την οποία οι χρόνοι αυτοί έχουν διατεθεί, εκτός εάν ο νεοεισερχόμενος δικαιολογεί αυτή την μη χρήση των διαθέσιμων χρόνων επικαλούμενος κάποιον από τους λόγους που αναφέρονται στο άρθρο 10 παράγραφος 5 του κανονισμού (ΕΟΚ) αριθ. 95/93 του Συμβουλίου ή σε οποιονδήποτε άλλο κανονισμό που τροποποιεί ή αντικαθιστά αυτόν.

Στην περίπτωση που ο νεοεισερχόμενος ενημερώνει τα μέρη, εντός περιόδου προγραμματισμού, σε χρόνο που δεν τους αφήνει περιθώρια να χρησιμοποιήσουν άμεσα τους επιστρεφόμενους διαθέσιμους χρόνους σύμφωνα με τις διατάξεις του άρθρου 10 παράγραφος 3 του κανονισμού (ΕΟΚ) αριθ. 95/93 ή τα ενημερώνει μετά τις προθεσμίες που αναφέρονται στο άρθρο 10 παράγραφος 4 του εν λόγω κανονισμού και πριν από την πραγματική έναρξη της περιόδου προγραμματισμού, τα μέρη δύνανται να ζητήσουν από τον νεοεισερχόμενο να τους παραχωρήσει διαθέσιμους χρόνους συγκρίσιμους με τον επιστρεφόμενους διαθέσιμους χρόνους. Αν για οποιοδήποτε λόγο ο νεοεισερχόμενος δεν είναι σε θέση να παραχωρήσει στα μέρη διαθέσιμους χρόνους συγκρίσιμους με τους επιστρεφόμενους διαθέσιμους χρόνους, τα μέρη μπορούν να ζητήσουν την αιτιολόγηση της μη χρήσης των παραχωρηθέντων διαθέσιμων χρόνων βάσει του άρθρου 10 παράγραφος 5 του κανονισμού (ΕΟΚ) αριθ. 95/93.

Για να είναι βέβαιο ότι οι διαθέσιμοι χρόνοι που παραχωρούνται από τα μέρη χρησιμοποιούνται σύμφωνα με τις προαναφερθείσες δεσμεύσεις, συμφωνείται μεταξύ των μερών και του νεοεισερχόμενου η δημιουργία μηχανισμού ελέγχου, που επιτρέπει στα μέρη να παρακολουθούν τον τρόπο χρήσης των χρόνων αυτών. Τα μέρη ενημερώνουν την Επιτροπή για τον χαρακτήρα ενός τέτοιου μηχανισμού.

Οι διαθέσιμοι χρόνοι που παραχωρούνται από τα μέρη υπό τις δεσμεύσεις αυτές προσφέρονται χωρίς αντιστάθμισμα.

2. Δεσμεύσεις που αφορούν τις συχνότητες

Τα μέρη συμφωνούν να μην προσθέτουν πτήσεις σε συγκεκριμένη γραμμή του νεοεισερχόμενου για τουλάχιστον τέσσερις διαδοχικές τιμολογιακές περιόδους της ΙΑΤΑ που αρχίζουν με, και περιλαμβάνουν, την τιμολογιακή περίοδο κατά την οποία ο νεοεισερχόμενος αρχίσει την υπηρεσία στη συγκεκριμένη γραμμή.

3. Δεσμεύσεις που αφορούν τους ναύλους

Κάθε φορά που τα μέρη μειώνουν ένα δημοσιευμένο ναύλο σε γραμμή του νεοεισερχόμενου, συμφωνούν να εφαρμόζουν ισοδύναμη (ποσοστιαία) μείωση ναύλου σε τρεις άλλες γραμμές Αυστρίας-Γερμανίας στις οποίες δεν έχουν ανταγωνισμό. Η δέσμευση αυτή εφαρμόζεται μόνο κατά την περίοδο ισχύος της μείωσης του ναύλου στη γραμμή του νεοεισερχόμενου. Για τους σκοπούς της παρούσας δέσμευσης, ο δημοσιευμένος ναύλος περιλαμβάνει τους ισχύοντες ναύλους της ΙΑΤΑ, ναύλους αερομεταφορέων που διανέμονται σε ΗΣΚ μέσω της δημόσιας βάσης τιμολογιακών δεδομένων της ATPCO (οργανισμός δημοσίευσης τιμολογίων αεροπορικών εταιρειών) και ναύλους που διατίθενται μέσω του Διαδικτύου σε περιπτώσεις όπου τέτοιοι ναύλοι διατίθενται στο ευρύ κοινό.

Οι τρεις άλλες συγκρίσιμες γραμμές Αυστρίας-Γερμανίας όπου τα μέρη εφαρμόζουν ισοδύναμες μειώσεις ναύλου καθορίζονται ως εξής: τα μέρη επιλέγουν δύο γραμμές των επόμενων πέντε μεγαλύτερων γραμμών Αυστρίας-Γερμανίας βάσει του επιβατικού όγκου στον οποίο τα μέρη δεν έχουν ανταγωνισμό. Τα μέρη δεν υπόκεινται σε τυχόν περιορισμούς όσον αφορά την επιλογή της τρίτης γραμμής Αυστρίας-Γερμανίας υπό την προϋπόθεση ότι πρόκειται για γραμμή στην οποία μεταξύ των μερών δεν έχουν ανταγωνισμό.

Η δέσμευση αυτή δεν ισχύει στις εξαιρετικές περιπτώσεις όπου τα μέρη μπορούν να αποδείξουν στην Επιτροπή ότι η μείωση του ναύλου δικαιολογείται από τις αλλαγές συνθηκών σε συγκεκριμένη γραμμή που δεν έχουν σχέση με τις πράξεις ανταγωνισμού του νεοεισερχόμενου.

4. Δεσμεύσεις που αφορούν τις συμφωνίες δεσμευμένου χώρου

Μετά από σχετικό αίτημα του νεοεισερχόμενου, τα μέρη συνάπτουν συμφωνία δεσμευμένου χώρου που αφορά την (τις) γραμμή(-ές) νεοεισερχόμενου που εξασφαλίζει ο νεοεισερχόμενος όταν ο αριθμός πτήσεων που προσφέρει είναι μικρότερος από τον αριθμό που εξασφαλίζουν τα μέρη.

Κάθε συμφωνία δεσμευμένου χώρου βασίζεται σε ορισμένο αριθμό θέσεων (άκαμπτη δέσμευση) και ισχύει για τουλάχιστον μια ολόκληρη τιμολογιακή περίοδο ΙΑΤΑ. Ο αριθμός των θέσεων που καλύπτουν οι συμφωνίες αυτές ανέρχεται το μέγιστο σε 15 % των θέσεων που προσφέρεται για μια συγκεκριμένη πτήση και οπωσδήποτε κυμαίνεται μεταξύ 12 και 25 θέσεων κατ' ανώτατο όριο σε συγκεκριμένο αεροσκάφος. Ο νεοεισερχόμενος φέρει τον πλήρη εμπορικό κίνδυνο για τις θέσεις που καλύπτει η συμφωνία δεσμευμένου χώρου.

5. Δεσμεύσεις που αφορούν τη διασύνδεση των αερογραμμών

Μετά από σχετικό αίτημα, τα μέρη αναλαμβάνουν τη σύναψη συμφωνίας διασύνδεσης των αερογραμμών για την (τις) γραμμή(-ές) του νεοεισερχόμενου σε περίπτωση που ο νεοεισερχόμενος δεν έχει ήδη συνάψει με τα μέρη τέτοιου είδους συμφωνία.

Όλες οι συμφωνίες διασύνδεσης των αερογραμμών που συνάπτονται σύμφωνα με το παρόν μέρος:

- ισχύουν αποκλειστικά για τις κατηγορίες ναύλων F, C και Y,

- προβλέπουν διασύνδεση των αερογραμμών βάσει των δημοσιευμένων ναύλων απλής διαδρομής των μερών όταν εκδίδεται εισιτήριο απλής διαδρομής ή του ημίσεως των δημοσιευμένων ναύλων ταξιδιού μετ' επιστροφής όταν εκδίδεται εισιτήριο ταξιδιού μετ' επιστροφής,

- περιορίζονται στις πραγματικές πτήσεις αφετηρίας/προορισμού που εξασφαλίζει ο νεοεισερχόμενος,

- υπόκεινται στους κανόνες ΜΙΤΑ ή/και σε συνήθεις εμπορικούς όρους, και

- παρέχουν τη δυνατότητα στον νεοεισερχόμενο, ή σε ταξιδιωτικούς πράκτορες, να προσφέρει ταξίδι μετ' επιστροφής με υπηρεσίες παρεχόμενες όσον αφορά τη μια διαδρομή από τα μέρη και από τον νεοεισερχόμενο.

Υπό τον όρο της διαθεσιμότητας θέσεων στη σχετική κατηγορία ναύλου, τα μέρη αναλαμβάνουν να μεταφέρουν επιβάτη κάτοχο αποκόμματος που έχει εκδοθεί για διαδρομή σε πτήση σε γραμμή νεοεισερχόμενου. Όμως, για να αποφεύγεται η κατάχρηση, τα μέρη δύνανται να ζητήσουν από τον νεοεισερχόμενο ή τον επιβάτη, κατά περίπτωση, να καταβάλει τη θετική διαφορά μεταξύ του ναύλου που χρεώνουν τα μέρη και του ναύλου που χρεώνει ο νεοεισερχόμενος. Επίσης, σε περιπτώσεις όπου η ο ναύλος του νεοεισερχόμενου είναι μικρότερος από την αξία του αποκόμματος που έχουν εκδώσει τα μέρη, τα μέρη υποχρεούνται να επικυρώσουν το απόκομμά τους μόνο μέχρι την αξία του ναύλου που έχει χρεώσει ο νεοεισερχόμενος. Οι νεοεισερχόμενοι τυγχάνουν της ίδιας προστασίας σε περιπτώσεις όπου ο ναύλος των μερών είναι μικρότερος από την αξία του αποκόμματος που εξέδωσε ο νεοεισερχόμενος.

Όλες οι συμφωνίες διασύνδεσης των αερογραμμών που τίθενται σε ισχύ σύμφωνα με το παρόν τμήμα για συγκεκριμένη γραμμή του νεοεισερχόμενου λήγουν σε περίπτωση που ο νεοεισερχόμενος παύσει να παρέχει τη συγκεκριμένη γραμμή.

Μετά από σχετικό αίτημα του νεοεισερχόμενου, τα μέρη αναλαμβάνουν να συνάψουν ειδική συμφωνία επιμερισμού με τον νεοεισερχόμενο για πτήσεις με πραγματική αφετηρία και προορισμό είτε στη Γερμανία είτε στην Αυστρία ή/και πέραν της Αυστρίας ή Γερμανίας με συγκρίσιμους όρους που ισχύουν μεταξύ τρίτων μη συνεργαζόμενων/άλλων συνεργαζόμενων αερομεταφορέων σε σχέση με το εν λόγω δρομολόγιο. Στην περίπτωση ειδικής συμφωνίας επιμερισμού που καλύπτει διεθνείς μεταφορές, η δέσμευση αυτή εφαρμόζεται μόνο σε δρομολόγια όπου οι διεθνείς μεταφορές υπερβαίνουν το 35 % του συνολικού όγκου πτήσεων στη γραμμή του νεοεισερχόμενου.

6. Δεσμεύσεις που αφορούν το πρόγραμμα τακτικής πελατείας (frequent flyer program) ("FFP")

Εάν ένας νεοεισερχόμενος δεν συμμετέχει σε κάποιο πρόγραμμα FFP των μερών ούτε διαθέτει δικό του τέτοιο πρόγραμμα, τότε, μετά από σχετικό αίτημά του, τα μέρη δεσμεύονται να επιτρέψουν στον νεοεισερχόμενο να συμμετάσχει στο κοινό τους FFP για τις γραμμές που ο τελευταίος εξυπηρετεί. Με τον νεοεισερχόμενο συνάπτεται νέα σύμβαση, με λογικούς και χωρίς διακρίσεις όρους, οι οποίοι καλύπτουν και την αντιστάθμιση τυχόν εξόδων που βαρύνουν τα μέρη.

Οποιαδήποτε σύμβαση που τίθεται σε ισχύ δυνάμει του παρόντος τμήματος λήγει για μία συγκεκριμένη γραμμή νεοεισερχόμενου σε περίπτωση που ο νεοεισερχόμενος παύσει να παρέχει τη συγκεκριμένη γραμμή.

7. Δεσμεύσεις που αφορούν τις συνδυασμένες μεταφορές

Μετά από σχετικό αίτημα από σιδηροδρομική ή άλλη εταιρεία χερσαίων μεταφορών που παρέχει υπηρεσίες μεταξύ Αυστρίας και Γερμανίας (εφεξής "εταίρος συνδυασμένων μεταφορών"), τα μέρη αναλαμβάνουν να συνάψουν συμφωνία συνδυασμένων μεταφορών με την οποία παρέχουν επιβατικές αεροπορικές μεταφορές στις υπηρεσίες τους μεταξύ Αυστρίας και Γερμανίας ως μέρος ενός δρομολογίου που περιλαμβάνει χερσαία μεταφορά από τον εταίρο συνδυασμένων μεταφορών ("συνδυασμένη μεταφορά").

Όλες οι συμφωνίες συνδυασμένων μεταφορών που συνάπτονται σύμφωνα με το παρόν τμήμα βασίζονται στις αρχές ΜΙΤΑ (συμπεριλαμβανομένης της συμφωνίας κυκλοφορίας interline για συνδυασμένες μεταφορές - επιβάτες και της συνιστώμενης πρακτικής από την ΙΑΤΑ 1780ε) και σε συνήθεις εμπορικούς όρους.

Τα μέρη αποδέχονται πλήρη επιμερισμό σύμφωνα με τους όρους ΜΙΤΑ και σε τομείς όπου εκτελείται μόνο σιδηροδρομική υπηρεσία υπό τον όρο ότι ο φορέας εκμετάλλευσης σιδηροδρόμων έχει κοινοποιήσει στην ΙΑΤΑ τον τομέα και τον αριθμό μιλίων που καλύπτει, και όπου δεν έχει κοινοποιηθεί πλήρης ναύλος, ένα πρόσθετο ναύλο.

Μετά από σχετικό αίτημα δυνητικού εταίρου συνδυασμένων μεταφορών, τα μέρη καταβάλλουν καλόπιστες προσπάθειες για την επίτευξη συμφωνίας υπό όρους συγκρίσιμους με αυτούς που δύνανται να έχουν με άλλους εταίρους συνδυασμένων μεταφορών εφόσον πληρούνται οι απαραίτητες προϋποθέσεις ιδίως όσον αφορά την ασφάλεια, την ποιότητα των υπηρεσιών, την ασφαλιστική κάλυψη και τα όρια ευθύνης. Οι όροι αυτών των συμφωνιών υπερισχύουν των γενικών υποχρεώσεων που συνεπάγεται το παρόν τμήμα.

8. Διάρκεια της απαλλαγής και των δεσμεύσεων

Οι εν λόγω δεσμεύσεις αρχίζουν να ισχύουν μόνο από την ημερομηνία έκδοσης της απόφασης απαλλαγής δυνάμει του άρθρου 5 παράγραφος 4 του κανονισμού (ΕΟΚ) αριθ. 3975/87. Οι υποχρεώσεις των μερών που απορρέουν από τις δεσμεύσεις αυτές εκπνέουν κατά την ημερομηνία λήξης της απαλλαγής από το άρθρο 81 παράγραφος 3.

Στην περίπτωση που η Επιτροπή ανακαλεί την απαλλαγή της συμφωνίας συνεργασίας δυνάμει του άρθρου 83 παράγραφος 1 της συνθήκης ΕΚ επικαλούμενη το άρθρο 6 του κανονισμού (ΕΟΚ) αριθ. 3975/87 ή ισοδύναμη διάταξη οποιουδήποτε μεταγενέστερου κανονισμού, η απαλλαγή από το άρθρο 83 παράγραφος 1 της συνθήκης ΕΚ ακυρώνεται, ή τα μέρη θέτουν τέρμα στις κοινοποιηθείσες συμφωνίες συνεργασίας, οι εν λόγω δεσμεύσεις θεωρούνται χωρίς νομική ισχύ από την ημερομηνία της ανάκλησης, την ημερομηνία της απόφασης ακύρωσης ή την ημερομηνία τερματισμού της συμφωνίας. Στην περίπτωση αυτή, τα μέρη έχουν το δικαίωμα να ζητήσουν την επιστροφή κάθε διαθέσιμου χρόνου που έχει παραχωρηθεί σύμφωνα με τις εν λόγω δεσμεύσεις σε αεροπορική εταιρεία η οποία κατά τη στιγμή της ανάκλησης, της απόφασης ακύρωσης ή του τερματισμού της συμφωνίας παρέχει υπηρεσίες στα δρομολόγια Γερμανίας-Αυστρίας χρησιμοποιώντας αυτούς τους διαθέσιμους χρόνους. Τα μέρη έχουν επίσης το δικαίωμα να θέσουν άμεσα τέρμα σε όλες τις συμφωνίες σχετικά με τον δεσμευμένο χώρο, την διασύνδεση των αερογραμμών, το FFΡ και τις συνδυασμένες μεταφορές που έχουν τεθεί σε ισχύ βάσει αυτών των δεσμεύσεων.

ΙΙΙ. ΣΥΜΠΕΡΑΣΜΑ

Η Επιτροπή προτίθεται να χορηγήσει απαλλαγή βάσει του άρθρου 81 παράγραφος 3 της συνθήκης ΕΚ και του άρθρου 53 παράγραφος 3 της συμφωνίας ΕΟΧ για περίοδο έξι ετών. Πριν από τη λήψη της απόφασης, σύμφωνα με το άρθρο 16 παράγραφος 3 του κανονισμού (ΕΚ) αριθ. 3875/87, η Επιτροπή καλεί τους ενδιαφερόμενους να υποβάλουν τις παρατηρήσεις τους εντός 30 ημερών από την ημερομηνία δημοσίευσης της παρούσας ανακοίνωσης, στην ακόλουθη διεύθυνση: Ευρωπαϊκή Επιτροπή Γενική Διεύθυνση Ανταγωνισμού Υπόψη κ. Oliver Stehmann IV/D2 C100 6/134

Rue de la Loi/Wetstraat 200

Β - 1049 Βρυξέλλες Φαξ (32-2) 296 29 11 E-mail: Oliver.Stehmann@cec.eu.int